**T Á J É K O Z T A T Ó**

a koronavírus megelőzése, terjedésének visszaszorítása érdekében tett intézkedésekről

* Tájékoztatom a tisztelt Lakosságot, hogy 2020. március 16. napjától határozatlan ideig az Iskola bezár, a diákok az intézményt nem látogathatják, az oktatás digitális tanrend szerint folyik. Az intézmény az iskolára vonatkozó minden további információt a KRÉTA rendszerben, és egyéb digitális csatornán keresztül (Facebook) közöl tanulóival, és nyújt további tájékoztatást.
* Tiszagyulaháza Község Önkormányzat Képviselő-testülete a 14/2020. (III. 16) számú Képviselő-testületi Határozatában döntött arról, hogy 2020. március 17. napjától visszavonásig, a Tiszagyulaházi Aprajafalva Óvodában rendkívüli szünetet rendel el, bővebb tájékoztatást Budainé Pázmándi Judit Óvodavezető ad.
* A szünet időtartama alatt csak rendkívül indokolt esetben történhet gyermekfelügyelet az óvodában. Az általános iskolás és óvodás gyermekek részére – igény szerint – napi egyszeri meleg ételt (ebédet) biztosítanak az intézmények a gyermekétkeztetésre vonatkozó térítési díjak alkalmazásával. Az ebédosztás egyszer használatos műanyag tálakban történik, munkanapokon 11.00 órától 12.00 óráig az Óvoda ételkiadó hátsó ajtajánál.
* A Házi Segítségnyújtás (HSG) időskorú gondozottjainak az ebéd kihordása a gondozók által folyamatos, szintén egyszerhasználatos műanyag ételhordókban történik. (ezeket az Önkormányzatunk biztosítja)
* Az időskorú gondozottaknak heti egyszeri gyógyszerkiváltást biztosít Önkormányzatunk, illetve azoknak az időskorú lakosoknak, akik nem tudják egyéb módon megoldani. Ehhez a Háziorvos ajánlása szükséges a recept felírásakor. Tájékoztatást a HSG munkatársai, gondozói adják.
* Önkormányzatunk továbbra is biztosítja lakosaink vendégétkeztetését szintén az egyszer használatos műanyag ételhordókban, melyet szintén a szociális gondozók visznek ki.
* A Közösségi Terek használatát a vírus terjedésének megakadályozása végett csoportos használatra bizonytalan időre betiltjuk.
* Köszönjük a Polgárőrség segítő felajánlásait. (közlemények házhoz juttatása; idős egyedülállók segítése, stb.)
* Egészségügyi alapellátások igénybevételére vonatkozó szabályok a rendkívüli helyzet időtartama alatt:
* Kérjük, hogy telefonon egyeztessenek háziorvosukkal, a szükséges gyógyszerek felírását is telefonon tegyék meg.
* A fogorvosi ellátást a rendelési időben kizárólag sürgős esetekben vehetik igénybe.
* A gyógyszertár Tiszagyulaházán ZÁRVA tart.
* A PÉTEGISZ Nonprofit Zrt.-nél egy plusz telefonvonal kerül kialakításra. A Rendelőt 2020. március 17. napjától a 06-52/567-000-es telefonszámon is elérhetik, ahol a Szakrendelő Munkatársai távkonzultációk bonyolításában segítenek.
* Dr. Hollósvölgyi Ferenc Péter háziorvos tájékoztatása alapján kéri a tisztelt Betegeket, hogy:
* az orvosi rendelőben csak feltétlenül szükséges esetben jelenjenek meg;
* az állandó gyógyszerek felírását telefonon keresztül tegyék meg;
* szakrendelésre a járványveszély miatt ne kérjenek beutalót;
* a járvány idején adminisztratív feladatok (pl. jogosítvány érvényesítés, közgyógyellátási igazolvány meghosszabbítása) nem végeznek, ezek automatikusan érvényben maradnak;
* ha feltétlenül szükséges az orvosi rendelőben megjelenniük, akkor a váróhelyiségben egyszerre csak egy beteg tartózkodjon;
* ha valaki az elmúlt 14 napban külföldön járt, és 38 0C fölötti láza, köhögése és légszomja van, az ajtón kívül várakozzon és telefonon jelezze érkezését, soron kívül ellátják; az újtikosi rendelő telefonszáma: 06/52-391-963, a tiszagyulaházi rendelő telefonszáma: 06/52-723-628.
* Jelenleg Tiszagyulaházán vírus által fertőzött személyről nincs tudomásunk, hatósági vagy házi karanténba rendelt személyről nem tudunk.
* A Képviselő-testület döntött arról is, hogy 2020. március 17. napjától visszavonásig, a Művelődési Ház és Könyvtár ZÁRVA tart, szolgáltatásai és rendezvényei szünetelnek, továbbá a fenti időponttól az önkormányzatnál az ügyfélfogadás szünetel. Előre nem látható, halaszthatatlan ügyek esetén ügyeleti rendszerben történik az ügyintézés a 06-52/391-990 telefonszámon, és az onkormanyzat4097@gmail.com e-mail címen.

Tiszagyulaháza Község Önkormányzatának Képviselő-testülete kéri a külföldről hazaérkező tiszagyulaházi lakosokat, hogy a hazaérkezést követő 14 napot – mindannyiunk érdekében – az otthonukban töltsék!

Ezen tájékoztató megjelenik a Facebookon, közösségi oldalon, honlapon és a lakosság postaládáiban.

Tiszagyulaháza, 2020. március 16.

Mikó Zoltán

polgármester